Diari Oficial de la Generalitat Valenciana


Sumari del DOGV 9768, del 17-01-2024 (2024/167)

RESOLUCIÓ de 29 de desembre de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'efectua la convocatòria anticipada, per a l'any 2024, de subvencions a organitzacions no governamentals per al desenvolupament (ONGD), per al finançament d'actuacions en matèria d'educació i sensibilització per a la ciutadania global i d'accions de sensibilització sobre activistes en drets humans, en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9768

Data del DOGV
:   17-01-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/167


Data del document
:   29-12-2023

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ de 29 de desembre de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'efectua la convocatòria anticipada, per a l'any 2024, de subvencions a organitzacions no governamentals per al desenvolupament (ONGD), per al finançament d'actuacions en matèria d'educació i sensibilització per a la ciutadania global i d'accions de sensibilització sobre activistes en drets humans, en l'àmbit de la Comunitat Valenciana. [2024/167]  
En l'Ordre 2/2021, de 26 de maig, de la Conselleria de Participació, Transparència, Cooperació i Qualitat Democràtica, s'establixen les bases reguladores de les subvencions de concurrència competitiva en matèria de cooperació internacional al desenvolupament.  
Els articles 40 i 41 de la Llei 1/2015, d'hisenda pública, del sector públic instrumental i de subvencions (d'ara en avant, LHPG), establixen que poden tramitar-se anticipadament els expedients de despesa per subvencions a càrrec dels capítols IV i VII, sempre que es complisca la circumstància que hi haja previsió reiterada en exercicis anteriors, associada en el programa pressupostari, de crèdit adequat i suficient per a la cobertura pressupostària de la despesa de què es tracte en els pressupostos de la Generalitat. En la tramitació anticipada de concessió de subvencions pot arribar-se, d'acord amb la normativa legal aplicable, al moment del procediment anterior a l'adquisició del compromís de despesa, i ha de constar en tots els tràmits del procediment que esta concessió estarà condicionada a l'existència, en els pressupostos de l'exercici econòmic següent, de crèdit adequat i suficient per a això, expressament reflectit així en l'article 167 de l'LHPG.  
  
De conformitat amb el que es preveu en el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, resolc:  
  
Primer. Objecte  
Convocar les subvencions, anticipadament, en règim de concurrència competitiva i amb càrrec al pressupost de la Generalitat per a l'exercici 2024, destinades al finançament de despeses corrents de:  
1. Projectes i programes d'educació i sensibilització per a la ciutadania global, a executar en l'àmbit de la Comunitat Valenciana.  
2. Accions de sensibilització en matèria de promoció i defensa dels drets humans per mitjà de la participació de defensors i defensores de drets humans al seu país d'origen, a executar en l'àmbit de la Comunitat Valenciana.  
  
Segon. Bases reguladores de la convocatòria  
Les bases per les quals es regix esta convocatòria són les que conté l'Ordre 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'establixen les bases reguladores per a la concessió de subvencions en matèria de cooperació internacional al desenvolupament (DOGV 9095, 28.05.2021), d'ara en avant, ordre de bases.  
En tot allò no previst en esta norma, les subvencions se sotmetran a la normativa bàsica de la Llei 38/2003, de 17 de novembre, general de subvencions (d'ara en avant, LGS), i la seua normativa de desplegament, i al que establix la Llei 1/2015, de 6 de febrer, d'hisenda pública, del sector públic instrumental i de subvencions. Així mateix, cal ajustar-se al que es disposa en la legislació autonòmica en matèria de cooperació al desenvolupament.  
  
Tercer. Finançament  
1. Esta convocatòria de subvencions es finançarà amb càrrec a les línies de subvenció següents, en el pressupost de la Generalitat per a l'any 2024:  
a) En les actuacions recollides en l'apartat 1.a del punt resolutiu següent, amb càrrec a:  
- Línia S0271, «Educació i sensibilització per a la ciutadania global», dotada amb un import màxim de 5.000.000 d'euros, en el capítol IV, per al finançament de despeses corrents, en l'aplicació pressupostària G0116.0302.134A00.  
b) En les actuacions recollides en l'apartat 1.b del punt resolutiu següent, amb càrrec a:  
- Línia S0508, «Subvencions a ONGD per a accions de sensibilització sobre activistes en drets humans», dotada amb un import màxim de 150.000 euros, en el capítol IV, per al finançament de despeses corrents, en l'aplicació pressupostària G0116.0302.134A00.  
2. Atés el caràcter anticipat de la tramitació, la seua concessió quedarà en tot cas condicionada a l'existència de crèdit adequat i suficient per a atendre les subvencions en la llei de pressupostos de la Generalitat que resulte aprovada per a l'exercici 2024, d'acord amb el que es preveu en l'article 56.2 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (d'ara en avant, RLGS), així com en els articles 41 i 167 de la Llei 1/2015.  
3. Així mateix, en esta convocatòria es fixa una quantia addicional màxima d'1.000.000 d'euros, l'aplicació de la qual a la concessió de les subvencions regulades en esta no requerirà una nova convocatòria. L'efectivitat de la quantia addicional màxima queda condicionada a la declaració de disponibilitat de crèdit i, si és el cas, amb l'aprovació prèvia de la modificació pressupostària procedent en un moment anterior a la resolució de la concessió de la subvenció. Tot això de conformitat amb el que preveu l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, i els articles 56 i 58, apartat 2, lletra a, punt quart, de l'RLGS.  
4. La convocatòria podrà preveure que eventuals augments sobrevinguts en el crèdit disponible possibiliten una resolució complementària de la concessió de la subvenció que incloga sol·licituds que, fins i tot complint tots els requisits, no hagen sigut beneficiàries per esgotament d'este.  
5. Estes subvencions en règim de concurrència competitiva, instrumentades a través d'esta convocatòria, segons el que es preveu en l'article 164.a de la Llei 1/2015, de 6 de febrer, d'hisenda pública, del sector públic instrumental i de subvencions, i l'article 8.1 de la Llei 38/2003, de 17 de novembre, general de subvencions, estan incloses en el Pla estratègic de subvencions per al període 2023-2025. https://gvaoberta.gva.es/documents/7843050/037760508/Resoluci%C3%B3n+PES+2023-2025+cas\_firmado\_anonimizado.pdf/3eb97e5e-9069-4e35-af80-2299661c40fc.  
  
Quart. Actuacions subvencionables  
1. Les actuacions a subvencionar en esta convocatòria consistiran en:  
a) Els projectes i programes en matèria d'educació per a la ciutadania global, desenvolupats a la Comunitat Valenciana, que tinguen com a finalitat fomentar una ciutadania valenciana crítica, corresponsable i mobilitzada en favor del desenvolupament sostenible i la defensa dels drets humans a escala local i global (objectiu establit en el V Pla director).  
Els projectes i programes necessàriament han d'estar orientats a:  
- Facilitar una millor comprensió de les realitats del Sud Global, a través del coneixement crític de les causes que es troben en la base de la pobresa i les desigualtats.  
- Facilitar una comprensió crítica de les interdependències existents entre les dimensions local i global del desenvolupament humà sostenible.  
El projecte ha de respondre a les dues orientacions, i esta resposta s'ha de reflectir en els instruments de planificació i en els enfocaments pedagògics adoptats. La mera alineació amb un o diversos ODS o la contribució del projecte a la difusió de l'Agenda 2030 no serà suficient per si mateixa perquè el projecte siga acceptat a tràmit, si no es respon a més de manera clara a les dues orientacions esmetades.  
  
No són subvencionables les activitats que no siguen pertinents amb el V Pla director de la cooperació valenciana al desenvolupament.  
b) Accions de sensibilització sobre activistes en drets humans, que s'han de concretar en projectes la finalitat dels quals siga contribuir a sensibilitzar, visibilitzar i denunciar, davant la ciutadania valenciana, la situació d'amenaça que patixen les organitzacions que treballen en defensa dels drets humans i les persones que les integren, així com les seues reivindicacions en la matèria, per mitjà de la realització d'activitats en municipis de la Comunitat Valenciana, promocionant la pau i els drets humans a través de la presentació d'experiències i relats en primera persona de defensors i defensores de drets humans.  
  
D'acord amb l'Oficina de l'Alt Comissionat de Nacions Unides per als Drets Humans (OACNUDH), a l'efecte d'esta convocatòria s'entén per defensors i defensores de drets humans aquelles persones vinculades a organitzacions o moviments socials als seus països d'origen que treballen en la defensa dels drets polítics, civils, econòmics, socials, culturals i ambientals, contribuint a l'eliminació efectiva de totes les violacions de drets humans i al foment del gaudi efectiu d'estos, ja siguen de caràcter individual o col·lectiu.  
  
2. Els projectes i programes presentats a esta convocatòria han de complir els requisits següents:  
a) Adaptar-se als eixos, estratègies i objectius prioritaris establits en el V Pla director de la Cooperació Valenciana al Desenvolupament i en l'Estratègia d'Educació per al Desenvolupament de la Comunitat Valenciana.  
b) Obtindre la puntuació mínima de 65 punts sobre 100, dels criteris objectius de valoració recollits en els articles 17 i 19 de l'ordre de bases.  
  
c) Ha de ser viable tècnicament i pressupostàriament. A l'efecte d'esta convocatòria, no es considerarà que un projecte o programa és viable tècnicament i pressupostàriament si l'entitat avaluadora, en l'informe de valoració tècnica i pressupostària, fa constar en l'informe de pressupost validat una minoració de la quantia a subvencionar sol·licitada inicialment en més d'un 20 per 100 i que esta minoració de despeses pot afectar de manera determinant els objectius i resultats del projecte o programa.  
d) Les actuacions presentades en la tipologia de l'apartat 1.b d'este punt resolutiu, a més, s'han d'executar a la Comunitat Valenciana i preveure la participació directa de persones que siguen defensores de drets humans al seu país d'origen. Estes actuacions poden incloure en la formulació del projecte i en el pressupost presentat despeses derivades de suport psicosocial i de processos judicials en defensa de persones defensores de drets humans, tal com es recull en l'apartat 1.a.1.N de l'article 23 de l'ordre de bases.  
3. La quantitat d'actuacions de les quals podrà ser beneficiària de subvenció cada entitat serà:  
a) En les actuacions presentades segons el que es preveu en l'apartat 1.a d'este punt resolutiu, serà com a màxim de dos projectes o programes, de manera individual o en agrupació amb una altra o altres ONGD, ja siga com a entitat líder o com a entitat agrupada, sempre que el seu contingut siga substancialment diferent.  
En cas que una entitat presente, o participe com a entitat agrupada, en un nombre de projectes o programes superior al previst com a màxim en este apartat, i li corresponguera ser beneficiària de subvenció per estos, sera/n exclòs/osos el/s projecte/s o programa/es que excedisca/isquen el nombre màxim, d'acord amb els criteris seguits en l'apartat 4.a i b del punt resolutiu cinqué. En cada sol·licitud presentada només podrà haver-hi un projecte o programa.  
b) En les actuacions presentades en la tipologia de l'apartat 1.b d'este punt resolutiu, serà com a màxim d'un projecte, de manera individual, o en agrupació amb una altra o altres ONGD, siga com a entitat líder o com a entitat agrupada.  
En cas que una entitat presente, o participe com a entitat agrupada, en més d'un projecte, i li corresponguera ser beneficiària de subvenció per estos, sera/n exclòs/exclosos el/s projecte/s o programa/es que excedisca/isquen del nombre màxim, d'acord amb els criteris seguits en l'apartat 4.a i b del punt resolutiu cinqué. En cada sol·licitud presentada només podrà haver-hi un projecte.  
4. L'import màxim de la subvenció i el període màxim d'execució de les actuacions seran:  
a) En les actuacions de l'apartat 1.a d'este punt resolutiu, es podran finançar:  
- Projectes amb un període d'execució màxim de 12 mesos i amb un import màxim de subvenció de 100.000 euros, llevat que es presente per una agrupació d'entitats, i en este cas l'import màxim serà de 120.000 euros.  
- Programes amb un període d'execució d'entre 18 i 24 mesos i amb un import màxim de subvenció de 200.000 euros, llevat que es presente per una agrupació d'entitats, i en este cas l'import màxim serà de 250.000 euros.  
Una entitat no podrà ser beneficiària individualment o en agrupació per un import superior a 300.000 euros.  
b) En les actuacions de l'apartat 1.b d'este punt resolutiu es podran finançar:  
- Projectes amb un període d'execució màxim de 12 mesos i amb un import màxim per projecte de 40.000 euros.  
  
Cinqué. Entitats beneficiàries  
1. Poden beneficiar-se d'estes subvencions, en totes les actuacions recollides en el punt resolutiu anterior, les organitzacions no governamentals per al desenvolupament (d'ara en avant, ONGD), individualment o en agrupació amb una altra o altres ONGD, que complisquen els requisits següents:  
a) Els exigits en l'article 11 de l'LGS.  
b) Acreditar que disposen de capacitat financera i de gestió per a realitzar el projecte subvencionable.  
c) Estar inscrites en el Registre d'Agents de la Cooperació Internacional al Desenvolupament de la Comunitat Valenciana, per mitjà de resolució de l'òrgan competent, abans de l'1 de gener de 2023.  
d) Tindre seu, domicili social o delegació permanent a la Comunitat Valenciana, inscrita en el Registre d'Agents de la Cooperació Internacional al Desenvolupament de la Comunitat Valenciana.  
e) Comptar amb base social (persones associades, afiliades i, en cas de fundacions, persones col·laboradores) de l'ONGD a la Comunitat Valenciana: s'ha d'acreditar un nombre mínim de 15 persones entre totes estes categories, que tinguen residència a la Comunitat Valenciana.  
  
f) L'entitat ha d'haver desenvolupat 10 activitats en l'àmbit de la difusió dels ODS, sensibilització o educació per a la ciutadania global a la Comunitat Valenciana durant els 5 anys anteriors al d'esta convocatòria. S'entén per activitat una formació, un taller, una exposició, una xarrada. Es consideren activitats diferenciades la mateixa actuació desenvolupada en diferents zones. No es tindran en compte les activitats en línia quan la majoria dels participants no siguen de la Comunitat Valenciana. No es consideraran les activitats de difusió en xarxes socials del treball de l'entitat.  
g) Acreditar experiència en la realització, individualment o en agrupació amb altres ONGD, almenys de tres projectes executats d'educació per a la ciutadania global a Espanya, finançats per administracions públiques o per entitats privades. En el cas que es tracte de projectes finançats solament per entitats privades, el finançament de cada projecte per part d'este tipus d'entitats ha de ser almenys de 3.000 euros. Se n'exclouen els projectes finançats solament amb els fons propis de l'entitat sol·licitant.  
2. Quan una sol·licitud es presente per una agrupació d'ONGD, totes les ONGD que la integren tindran la consideració d'entitats beneficiàries, i hauran de complir els requisits exigits per esta convocatòria, excepte el requisit de l'experiència mínima a què es referix l'apartat 1.g anterior, que serà el corresponent a la suma d'experiència de tota l'agrupació.  
3. No poden ser beneficiàries de subvencions les entitats en les quals concórrega alguna de les circumstàncies previstes en l'article 13.2 de l'LGS.  
4. En les actuacions recollides en l'apartat 1.a del punt resolutiu quart, una entitat no podrà ser beneficiària, individualment o en agrupació amb una altra o altres ONGD, de subvencions per import superior a 300.000 euros. A les entitats beneficiàries en agrupació, a l'efecte d'este apartat, se'ls computarà l'import que s'hagen compromés a executar del projecte o programa. En el cas que a una entitat, una vegada realitzada la valoració dels projectes i programes, li corresponga percebre imports superiors al que s'establix en este apartat, se li minoraran o, si és el cas, s'exclouran totalment les subvencions a percebre per esta entitat pels imports que siguen superiors, en l'ordre següent:  
  
a) En primer lloc, per a no perjudicar drets de tercers, es reduiran imports del projecte o programa, presentat de manera individual per eixa entitat, que haja obtingut menor puntuació, i en cas de ser necessari realitzar més minoracions del següent o següents, individuals, per ordre de puntuació.  
b) En cas que, una vegada aplicada la regla anterior, una entitat encara perceba imports superiors al que s'establix en este apartat, es reduiran o exclouran les subvencions del projecte o programa presentat en agrupació en el qual participe esta entitat, que haja obtingut menor puntuació.  
c) En el cas que la minoració a efectuar, en un projecte o programa, siga per un import superior al 20 per 100 del pressupost presentat en la sol·licitud, no s'aplicarà la minoració descrita en els apartats a i b anteriors i s'exclourà el projecte o programa per superar el límit màxim de subvenció previst en este apartat.  
  
Sisé. Despeses subvencionables  
1. Són subvencionables les despeses corrents recollides en l'article 25 de l'ordre de bases, en les condicions i percentatges indicats en esta norma, amb les excepcions següents:  
a) Per a les actuacions presentades segons l'apartat 1.a del punt resolutiu quart d'esta convocatòria, només seran imputables a la subvenció les despeses relatives a viatges, allotjaments i dietes de les activitats que es realitzen a la Comunitat Valenciana.  
b) Per a les actuacions presentades segons l'apartat 1.b del punt resolutiu quart d'esta convocatòria:  
- La partida de viatges, allotjaments i dietes no tindrà limitació de despesa, i es podran imputar les despeses de viatges, allotjaments i dietes de les persones activistes de drets humans des dels seus països d'origen a la Comunitat Valenciana, així com el seu retorn.  
- Així mateix, en este tipus d'actuacions, es podran imputar despeses derivades de suport psicosocial i de processos judicials en defensa de persones defensores de drets humans, recollides en l'apartat 1.a.1.N de l'article 23 de l'ordre de bases, sense que puga superar-se el 20 per cent de la subvenció concedida.  
c) Per als dos tipus d'actuació, seran també admissibles les despeses:  
- Derivades d'«activitats de formació i coordinació», d'acord amb el que es preveu en l'apartat 1.a.1, lletra J, de l'article 23 de l'ordre de bases.  
- Les activitats que hagen de realitzar-se en un país del Sud amb la finalitat d'elaborar productes audiovisuals que hagen de ser utilitzats com a recurs didàctic a la Comunitat Valenciana en el marc del projecte presentat.  
2. Per a determinar el pressupost validat en la proposta de resolució de la convocatòria, s'establixen els supòsits següents en els quals s'exclouran o minoraran les despeses pressupostades en la valoració de les sol·licituds:  
a) Les que no estiguen recollides com a subvencionables en l'article 25 de l'ordre de bases, excepte en el cas de les despeses de suport psicosocial i processos judicials esmentats en l'apartat 1.b d'este punt resolutiu, així com en el cas de les despeses derivades d'«activitats de formació i coordinació» esmentades en l'apartat 1.c d'este punt resolutiu, que podran minorar-se, si és el cas.  
b) Les expressament excloses en l'article 23.2 de l'ordre de bases.  
  
c) Les que resulten innecessàries o supèrflues per a l'execució de les activitats proposades en el projecte o programa.  
d) Les despeses que es consideren sobredimensionades o excessives es minoraran parcialment per la quantitat que es considere excessiva.  
e) Les despeses que estiguen incloses en una partida errònia no es minoraran, llevat que, una vegada situades correctament, s'incórrega en el supòsit de l'apartat següent.  
f) Les despeses que excedisquen els límits establits en una partida determinada, una vegada minorats els imports pels supòsits anteriors, es minoraran en la quantia que excedisca estos límits.  
g) Les aportacions en espècie o les aportacions financeres públiques o privades, no admeses. En este cas es minorarà la subvenció proporcionalment per la part en la qual s'incomplisca el que s'establix en el número 3 d'este punt resolutiu, llevat que l'entitat haja presentat declaració responsable en la qual assumix el cofinançament no admés.  
3. Per a determinar el percentatge de finançament vàlid del programa o projecte, es tindran en compte els criteris següents:  
a) Pel que fa a les aportacions en espècie, s'admetran exclusivament les valoracions del personal voluntari vinculat al projecte, sempre que es complisca el que es regula en la Llei 4/2001, de 19 de juny, del voluntariat, i el valor assignat del qual no excedisca 6 euros hora/treball, així com l'ús de locals cedits per a la realització d'activitats vinculades al projecte o programa, exceptuant les seus de l'entitat beneficiària o de les entitats en agrupació, si és el cas.  
b) Pel que fa a les aportacions financeres públiques o privades procedents de subvencions o d'un altre tipus, han de complir-se els requisits que assenyalen els articles 4.3 i 5 de l'ordre de bases, i acreditar que tenen per objecte el mateix projecte per al qual se sol·licita subvenció, sense perjudici que ja s'haja iniciat l'execució de la part cofinançada del projecte, i sempre que no haja finalitzat esta en el moment de presentar la sol·licitud d'esta convocatòria.  
c) En compliment de l'article 5 de l'ordre de bases, «l'entitat sol·licitant que obtinga una subvenció de les previstes en esta ordre està obligada a comunicar a l'òrgan gestor, en el termini d'un mes des del moment en què s'haja obtingut, i en tot cas amb anterioritat a la presentació de la justificació, tot finançament de l'actuació subvencionada procedent de qualsevol ens públic o privat, local, nacional, internacional o supranacional, amb especificació de la quantia exacta de l'aportació, la procedència i la destinació donada a estos fons, amb la finalitat que conste explícitament quina part del projecte o programa se subvencionarà amb l'aportació de la Generalitat i quina part amb cada una de les altres aportacions».  
Estes aportacions s'admetran si es complixen els requisits següents:  
  
- Que hi ha identitat d'objectius, població beneficiària i zona d'actuació.  
- Que no es produïx doble imputació de la despesa subvencionable en el projecte o programa.  
- Que estes aportacions no hagen sigut utilitzades per a cofinançar totalment altres actuacions subvencionades per este òrgan concedent en matèria d'educació i sensibilització per a la ciutadania global i d'accions de sensibilització sobre activistes en drets humans, en convocatòries anteriors.  
- Que no ha finalitzat el termini d'execució de la part cofinançada en el moment de presentar la sol·licitud d'esta convocatòria.  
- Que s'acredite la comunicació a l'entitat cofinançadora de la seua aportació com a cofinançament al projecte o programa cofinançat en esta convocatòria.  
4. La quantia màxima subvencionable de les despeses derivades de la contractació del personal al servei, totalment o parcialment, de la intervenció, no podrà excedir els 3.400 euros bruts al mes, sempre que hi haja una relació laboral, fixa o temporal, entre l'entitat beneficiària i la persona treballadora, ajustada a la categoria professional i responsabilitat en el projecte subvencionable. En este apartat caldrà ajustar-se a tot el que es disposa en l'article 23.1.a.1.K de l'ordre de bases.  
5. El 100 % de les despeses relatives al personal imputat a la subvenció sol·licitada i, si és el cas, concedida, han de correspondre a persones que tinguen el seu centre de treball a la Comunitat Valenciana.  
6. En l'annex de personal es detallaran els perfils professionals del personal imputat a la subvenció.  
  
Seté. Presentació de les sol·licituds i termini  
1. Les sol·licituds es presentaran en el termini de vint dies hàbils comptadors des de l'endemà de la publicació en el DOGV de l'extracte d'esta convocatòria.  
De conformitat amb l'article 31.1 de la Llei 39/2015, d'1 d'octubre, del procediment administratiu comú de les administracions públiques, la Direcció General d'Inclusió i Cooperació al Desenvolupament prestarà assistència per a la presentació electrònica de les sol·licituds fins a les 15.00 hores de l'últim dia hàbil.  
2. La presentació de la sol·licitud significa la plena acceptació del que es disposa en l'ordre de bases i en esta resolució de convocatòria.  
3. Les entitats sol·licitants, atés que són persones jurídiques i, per tant, estan obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC), presentaran les sol·licituds exclusivament de manera telemàtica en la seu electrònica de la Generalitat, accedint al cercador de tràmits i serveis en l'URL   
http://www.gva.es/va/inicio/atencion\_ciudadano/buscadores/tramites\_servicios.  
També s'hi podrà accedir en la pàgina web de la Vicepresidència Segona i Conselleria de Serveis Socials, Igualtat i Habitatge, en el URL https://inclusio.gva.es/va/web/cooperacion/convocatorias. La presentació de la sol·licitud de forma diferent de la telemàtica, prevista en este apartat, determinarà l'exclusió de la convocatòria.  
4. Per a poder realitzar la presentació telemàtica, l'entitat sol·licitant ha de disposar d'un sistema de signatura electrònica, dels admesos en la seu electrònica de la Generalitat, dels tipus següents:  
a) Certificat digital de persona jurídica o similar, que identifique convenientment l'entitat sol·licitant.  
b) Certificat digital de la persona física, que conste inscrita com a representant de l'entitat sol·licitant en el Registre de Representants de la Generalitat, per a tramitar este procediment.  
c) Excepcionalment, i en el cas que no es puga presentar la sol·licitud de la manera prevista en algun dels dos supòsits anteriors, s'admetrà la presentació de la sol·licitud amb un certificat digital de la persona física que ostente la representació de l'entitat sol·licitant per a realitzar la tramitació d'este procediment, si s'acredita documentalment esta representació davant del Registre d'Agents de la Cooperació Internacional de la Comunitat Valenciana.  
5. En el cas de sol·licituds presentades per una agrupació d'ONGD, la sol·licitud serà presentada per l'entitat sol·licitant designada com a líder, en representació de les entitats que componen l'agrupació.  
  
6. La presentació de la sol·licitud telemàtica ha d'incloure les declaracions responsables que establixen les lletres b, c, d, e, f i g de l'apartat 1 de l'article 36 de l'ordre de bases, i la prevista en l'apartat 2.b del punt resolutiu nové d'esta convocatòria.  
7. D'acord amb el que es disposa en l'article 28 de l'LPAC, la presentació de la sol·licitud de subvenció comportarà l'autorització de l'entitat sol·licitant o, si és el cas, entitats en agrupació, perquè la Direcció General d'Inclusió i Cooperació al Desenvolupament (d'ara en avant, òrgan gestor) obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial decret 887/2006, de 21 de juliol, pel qual s'aprova el reglament de l'LGS, així com l'acreditació del compliment de la resta d'obligacions derivades de l'obtenció de subvencions, i en este cas les entitats no hauran d'aportar les certificacions corresponents. En cas que l'entitat sol·licitant s'opose al fet que l'òrgan gestor obtinga directament esta informació, haurà d'indicar-ho expressament en el formulari telemàtic de sol·licitud, i quedarà obligada a aportar els documents acreditatius corresponents.  
  
8. Els models de formularis i d'annexos es troben en l'URL de la sol·licitud esmentada i en la web de la Vicepresidència Segona i Conselleria de Serveis Socials, Igualtat i Habitatge, en el URL   
https://inclusio.gva.es/va/web/cooperacion/convocatorias.  
  
Huité. Presentació dels imports subvencionables  
Tots els imports referenciats en les diferents partides del pressupost subvencionable seran sense decimals, en nombres enters.  
  
Nové. Documentació preceptiva  
La sol·licitud formalitzada en tots els seus apartats i signada electrònicament pel / per la representant legal degudament autoritzat/ada anirà acompanyada de la documentació preceptiva següent:  
1. Annex de memòria econòmica o pressupost del projecte, que reflectirà les partides pressupostàries de despeses que podrà comprendre el projecte i que haurà de presentar-se obligatòriament en el model oficial de l'apartat 8 del punt resolutiu seté.  
2. Annexos a la memòria econòmica, on es detallaran, si és el cas, les factures proforma, pressupostos professionals o peritatges sobre els costos. Així mateix, al costat d'estos annexos s'aportarà acreditació documental de:  
a) El cofinançament del projecte o programa, quan siga necessari, incloent-hi les aportacions en espècie, adjuntant declaració responsable de la persona física o jurídica que aporte els locals juntament amb valoracions cadastrals o qualsevol altre document que corrobore la quantia de l'aportació valorada. I per a acreditar el valor del treball del personal voluntari es realitzarà declaració responsable, inclosa en l'annex II. Quan es formule la línia de base s'aportaran els acords de voluntariat.  
En la web de la Vicepresidència Segona i Conselleria de Serveis Socials, Igualtat i Habitatge hi ha disponible un model d'acord de voluntariat, segons la normativa que el regula.  
b) L'aportació financera dels projectes i programes, adjuntant, si és el cas, declaració responsable de l'entitat, acreditativa dels fons aportats com a cofinançament, que acredite que es complixen les condicions de cofinançament de l'apartat 3.b del punt resolutiu sisé, i en la qual es faça constar, si és el cas, que si no s'acredita cofinançament suficient o no s'accepta per l'òrgan instructor el cofinançament proposat serà l'entitat la que assumirà este cofinançament. En la web de la Vicepresidència Segona i Conselleria de Serveis Socials, Igualtat i Habitatge hi ha disponible un model de declaració responsable.  
  
c) Factures proforma, pressupostos professionals o peritatges sobre els costos per unitat dels recursos a utilitzar, o altres documents probatoris, quan es tracte de despeses superiors a 6.000 euros, encara que siguen diferents conceptes de despesa, d'un mateix proveïdor, però de naturalesa homogènia. Estos documents han d'incloure detalladament els treballs a realitzar, el nombre d'hores utilitzades, l'import dels treballs i la data i el segell o signatura de l'empresa o professional que emet les factures.  
L'òrgan gestor pot sol·licitar, quan ho considere necessari, factures proforma o pressupostos addicionals, o altres documents que avalen els imports reflectits en el pressupost, per a comprovar la seua adequació a la despesa.  
3. En l'annex de personal es detallaran els perfils professionals del personal imputat a la subvenció.  
4. Annex de relació de projectes, en el qual s'han de detallar tots els projectes aportats com a experiència de l'entitat sol·licitant i, si és el cas, de les entitats en agrupació.  
5. Memòria de l'entitat sol·licitant i, si és el cas, també de les entitats que formen l'agrupació, que faça constar que posseïx les condicions de solvència i capacitat de gestió per a realitzar l'actuació objecte de la subvenció. En el cas que no siga exigible encara legalment la presentació de la memòria de l'últim exercici haurà de presentar-se la de l'exercici anterior. En esta memòria es podrà incloure, si és procedent, documentació acreditativa de:  
a) Les actuacions realitzades durant l'últim any natural anterior al de la convocatòria.  
b) Estat comptable i ingressos corresponents a l'exercici anterior al de la convocatòria, incloent-hi balanç de situació, compte de pèrdues i guanys i memòria econòmica de l'any anterior, o bé les últimes auditades, tot això subscrit per persona autoritzada segons els estatuts.  
  
6. Informe on figuren les activitats desenvolupades a la Comunitat Valenciana, en l'àmbit de la difusió dels ODS i de sensibilització o educació per a la ciutadania global.  
7. Organigrama i delegacions a la Comunitat Valenciana de l'entitat sol·licitant i, si és el cas, les entitats que formen l'agrupació, on constarà:  
a) La composició dels òrgans de govern, administració i direcció de l'entitat, de la seu central i de la delegació a la Comunitat Valenciana.  
  
b) La relació almenys de 15 persones associades, afiliades i, si és el cas, col·laboradores de l'ONGD, amb residència a la Comunitat Valenciana. La relació ha de contindre nom, cognoms i localitat o província de residència de cada persona o bé les inicials, DNI anonimitzat i localitat o província de residència de cada persona.  
8. Certificats expedits per una administració pública, organisme oficial o entitat privada finançadora que acredite fefaentment l'execució dels projectes aportats com a experiència per les entitats sol·licitants (i, si és el cas, les entitats en agrupació), i on conste: denominació del projecte o programa, lloc d'actuació, duració, data d'inici i de finalització i import de la subvenció concedida. No serà necessari presentar estos certificats dels projectes subvencionats per la Generalitat, detallats en l'annex de projectes, gestionats per l'òrgan directiu competent en matèria de cooperació al desenvolupament.  
  
9. Projecte detallat en el qual es concretarà l'activitat objecte de subvenció, que constarà dels documents següents:  
a) Projecte tècnic descriptiu, que ha de contindre, almenys, informació detallada sobre el context d'intervenció, el diagnòstic i la justificació de l'actuació, la descripció de la població beneficiària, els objectius i resultats esperats, les activitats a realitzar i la seua temporalització, un estudi de la viabilitat de l'actuació i la metodologia i instruments de seguiment i avaluació. Les propostes tècniques han de tindre una extensió màxima de 40 pàgines per als projectes de duració igual o inferior a 12 mesos, i de 60 pàgines quan es tracte d'un programa de duració igual o superior a 18 mesos. El format de presentació s'acollirà a les característiques tècniques següents: tipus de lletra Arial 11, interlineat senzill, marges entre 2 i 2,5 cm per a tots (superior i inferior, dret i esquerre). Per cada pàgina en excés, es penalitzarà 0,10 punts del total de la puntuació obtinguda.  
  
b) Matriu de planificació del projecte, d'acord amb l'enfocament del marc lògic. En la tramitació telemàtica de la sol·licitud i en la pàgina web de la Vicepresidència Segona i Conselleria de Serveis Socials, Igualtat i Habitatge consta un model per a elaborar esta matriu.  
  
10. En el cas de presentació de la sol·licitud per una agrupació d'entitats, han de presentar un acord subscrit entre les entitats que la componen on conste, almenys, l'entitat responsable jurídicament davant la Generalitat, que serà l'entitat líder i ostentarà la representació de l'agrupació, la identificació del representant legal, així com la voluntat de les parts de concórrer conjuntament a la convocatòria, el percentatge de participació de cada entitat en el projecte, els drets i obligacions de cada agent participant, l'import de subvenció a aplicar per cada un, el sistema de gestió del pressupost i de resolució de conflictes, i haurà d'esmentar-se expressament que cada una de les entitats assumix la responsabilitat directa i solidària per la totalitat del projecte. Igualment ha de constar, expressament, el compromís de totes les entitats participants de mantindre la unió temporal fins al termini de prescripció previst en els articles 39 i 65 de l'LGS. Este document ha d'estar signat digitalment per totes les entitats que formen l'agrupació. En la tramitació telemàtica de la sol·licitud i en la pàgina web de la Vicepresidència Segona i Conselleria de Serveis Socials, Igualtat i Habitatge consta un model per a aportar este acord.  
  
11. En el cas de nou perceptor o nou compte bancari, ha d'acreditar la tramitació de la inscripció del nou compte que ha de realitzar-se per mitjà de tràmit automatitzat: manteniment de tercers, per mitjà del procediment per a tramitar les altes, modificacions i baixes de les domiciliacions bancàries:  
https://www.gva.es/va/inicio/procedimientos'id\_proc=22194&version=amp  
12. En el cas que en el formulari de sol·licitud es desautoritze l'òrgan gestor, perquè esta obtinga de manera directa a través de certificats telemàtics, l'acreditació del compliment de les obligacions davant de la Seguretat Social i tributàries davant de l'Estat i la Generalitat, s'han d'aportar els certificats acreditatius d'estes circumstàncies. En el cas dels certificats acreditatius de trobar-se al corrent d'obligacions tributàries, han d'incloure l'acreditació d'esta circumstància referida a l'efecte de l'obtenció d'ajudes i subvencions. En este supòsit, i en el cas que el projecte es presente per una agrupació d'ONGD, es presentaran els certificats de totes les entitats agrupades.  
  
13. La inscripció de les entitats sol·licitants i, si és el cas, de les entitats agrupades, així com la seu, domicili social o delegació permanent a la Comunitat Valenciana, i l'acreditació de la representació de l'entitat sol·licitant en cas que siga necessari, es comprovarà d'ofici amb les dades que consten en el Registre d'Agents de la Cooperació Internacional al Desenvolupament de la Comunitat Valenciana. La modificació o actualització d'estes dades ha de ser comunicada d'acord amb els articles 13 i 14 del Decret 19/2020, de 7 de febrer, del Consell, de regulació del Registre d'Agents de la Cooperació Internacional al Desenvolupament de la Comunitat Valenciana.  
14. Les entitats sol·licitants poden estar exemptes de presentar els documents referits a la seua entitat o, si és el cas, a les entitats en agrupació, requerits en els apartats 7 i 8 d'este punt resolutiu si ja s'hagueren presentat en les subvencions de concurrència competitiva en matèria de cooperació al desenvolupament convocades l'any anterior per la conselleria competent en la matèria, sempre que ho facen constar en el formulari de sol·licitud, indicant els documents i el número d'expedient en què es van presentar.  
15. Les entitats sol·licitants poden estar exemptes de presentar els documents referits a la seua entitat o, si és el cas, a les entitats en agrupació, requerits en l'apartat 5 d'este punt resolutiu, si en el termini de presentació de sol·licituds estigueren publicats en la seua pàgina web, sempre que ho facen constar en el formulari de sol·licitud, indicant els documents i l'URL de publicació.  
16. Els annexos esmentats en els apartats 1 a 4 d'este punt resolutiu estan a la disposició de les entitats sol·licitants en la seu electrònica de la Generalitat en el procediment de sol·licitud de la subvenció i en la web de la Vicepresidència Segona i Conselleria de Serveis Socials, Igualtat i Habitatge, en el URL   
https://inclusio.gva.es/va/web/cooperacion/convocatorias.  
17. La no aportació de la documentació prevista en els apartats 1 i 9, annex de memòria econòmica o pressupost del projecte, o pressupost incomplet i projecte detallat en el qual es concretarà l'activitat objecte de subvenció, en el termini de presentació de la sol·licitud inicial, determinarà l'exclusió de la convocatòria, sense que siga possible la'aportació ni l'esmena en tràmit posterior.  
18. Per a les actuacions finançades d'acord amb l'apartat 1.b del punt resolutiu quart d'esta convocatòria s'haurà d'aportar, a més, la documentació preceptiva següent:  
a) Carta aval de l'entitat d'origen que proposa el defensor o defensora de drets humans que incloga, com a mínim, les dades següents:  
  
• Nom de l'organització.  
• Nom del defensor o defensora que presenten i avalen.  
• Càrrec i responsabilitat del defensor o defensora en l'organització.  
  
• Lloc i data.  
• Signatura de la persona responsable de l'organització.  
• Segell de l'entitat.  
b) Programa de les activitats de sensibilització i de la incidència del defensor o defensora a la Comunitat Valenciana.  
c) Annex V. Sol·licitud específica de subvencions a accions de sensibilització sobre activistes en drets humans.  
19. Els models de plantilles que figuren en la web, diferents dels formularis i annexos d'obligat emplenament, es posen a la disposició dels sol·licitants amb la finalitat de facilitar els continguts mínims que han de figurar en cada document, però si és necessari ha d'afegir-se tota la informació que ajude a una millor explicació del que es pretén declarar. Declaracions responsables, acords de…, declaracions de cofinançament, etc.  
20. El títol del projecte ha de ser succint, amb una extensió màxima de 100 caràcters. Tipus de lletra: Arial 11, inclosos els espais.  
  
Desé. Documentació valorativa  
1. L'entitat sol·licitant pot adjuntar a la sol·licitud la documentació valorativa següent:  
a) Resolució d'inscripció del pla d'igualtat de l'entitat sol·licitant (o d'alguna de les entitats agrupades) en el Registre de Convenis i Acords Col·lectius de Treball (REGCON), o resolució de visat del pla d'igualtat emesa pel centre directiu de l'Administració de la Generalitat amb competència en matèria de dona o organisme equivalent en una altra comunitat autònoma.  
b) Pla de voluntariat de l'entitat sol·licitant, o d'alguna de les entitats agrupades.  
c) Estratègia d'educació per al desenvolupament de l'entitat sol·licitant, o d'alguna de les entitats en agrupació.  
d) Acords de col·laboració o instruments de coordinació amb altres institucions competents i altres entitats o grups que treballen en l'àrea d'intervenció.  
e) Compromisos de participació que acrediten la voluntat de treballar conjuntament en l'execució del projecte i en els quals es reflectisquen les actuacions i els termes de col·laboració de cada part.  
2. Les entitats sol·licitants poden estar exemptes de presentar els documents referits a la seua entitat o, si és el cas, a les entitats en agrupació, requerits en els apartats a, b i c d'este punt resolutiu si ja s'hagueren presentat en les subvencions de concurrència competitiva en matèria de cooperació al desenvolupament convocades l'any anterior per esta conselleria, sempre que ho facen constar en el formulari de sol·licitud, indicant els documents i el número d'expedient en què es van presentar.  
3. Les entitats sol·licitants poden estar exemptes de presentar els documents referits a la seua entitat o, si és el cas, a les entitats en agrupació, requerits en els apartats b, c i d d'este punt resolutiu si en el termini de presentació de sol·licituds estigueren publicats en la seua pàgina web, sempre que ho facen constar en el formulari de sol·licitud, indicant els documents i l'URL de publicació.  
4. La documentació valorativa ha de ser aportada dins del termini de presentació de sol·licituds, i no serà corregible ni es podrà admetre en cap tràmit posterior a la finalització del termini de sol·licitud.  
  
Onzé. Aportació de documentació en els tràmits posteriors de la convocatòria  
Una vegada presentada la sol·licitud, amb la documentació annexa corresponent, l'aportació posterior de documentació, en el tràmit d'esmena, la presentació d'al·legacions a la proposta de resolució o recursos contra la resolució, així com la presentació de documentació derivada de l'execució o justificació de la subvenció, es realitzarà de manera telemàtica, en el tràmit específic d'aportació de documentació, en la seu electrònica de la Generalitat, accedint al cercador de tràmits i serveis en el URL següent, http://www.gva.es/va/inicio/atencion\_ciudadano/buscadores/tramites\_servicios.  
També es podrà accedir al tràmit des de la pàgina web de la Vicepresidència Segona i Conselleria de Serveis Socials, Igualtat i Habitatge, en el URL   
https://inclusio.gva.es/va/web/cooperacion/convocatorias.  
  
Dotzé. Mitjà de notificació o publicació dels diferents tràmits a omplir en la convocatòria  
1. La llista de les entitats sol·licitants que hagen d'esmenar la sol·licitud o adjuntar els documents preceptius corregibles que no es van presentar amb la sol·licitud del punt resolutiu nové d'esta convocatòria es publicarà en la pàgina web de la Vicepresidència Segona i Conselleria de Serveis Socials, Igualtat i Habitatge, en el URL https://inclusio.gva.es/va/web/cooperacion/convocatorias, amb indicació que, si en el termini de 10 dies hàbils no s'aporten correctament, es considerarà que desistixen de la seua sol·licitud, amb resolució prèvia en la qual es declararà el motiu d'exclusió.  
2. La proposta de resolució es publicarà en el tauler d'anuncis de la Vicepresidència Segona i Conselleria de Serveis Socials, Igualtat i Habitatge, en el URL https://inclusio.gva.es/va/web/cooperacion/convocatorias, a l'efecte que les entitats interessades puguen presentar al·legacions en el termini de deu dies hàbils des de la publicació.  
  
3. La resolució de la convocatòria es publicarà en el Diari Oficial de la Generalitat Valenciana, d'acord amb el que establix el punt resolutiu quinzé d'esta convocatòria.  
  
Tretzé. Comissió de valoració  
La comissió de valoració, d'acord amb el que es disposa en l'apartat 3 de l'article 39 de l'ordre de bases, estarà composta per:  
a) La persona titular de la direcció general competent en matèria de cooperació per al desenvolupament, que presidirà la comissió.  
b) La persona titular de la subdirecció general competent en matèria de cooperació internacional al desenvolupament.  
c) El/La cap del Servei de Gestió de Programes i Cooperació.  
  
d) El/La cap del Servei d'Anàlisi, Estudis, Promoció i Seguiment.  
  
e) Un funcionari o funcionària de la direcció general competent en matèria de cooperació al desenvolupament amb nivell de cap de secció.  
  
f) Un funcionari o funcionària de la direcció general competent en matèria de cooperació al desenvolupament, que ocuparà la secretaria amb veu però sense vot.  
  
Catorzé. Criteris objectius de valoració  
1. Els criteris objectius de valoració de les sol·licituds presentades a esta convocatòria seran, per a les actuacions de l'apartat 1.a del punt resolutiu quart d'esta convocatòria, els recollits en l'article 17 de l'ordre de bases, i per a les actuacions de l'apartat 1.b del punt resolutiu quart d'esta convocatòria, els recollits en l'article 19 de l'ordre esmentada, tots amb la ponderació establida en l'annex d'esta resolució de convocatòria.  
En cas d'agrupació s'aplicaran les normes de valoració previstes en l'annex d'esta resolució de convocatòria.  
2. En el supòsit previst en l'apartat 6 de l'article 39 de l'ordre de bases, en el cas que diverses sol·licituds tinguen la mateixa puntuació total i a causa de la falta de disponibilitat pressupostària haja de desempatar-se per a poder distribuir les subvencions, es considerarà primer la sol·licitud que haja obtingut més puntuació en el bloc II, «Criteris relacionats amb la valoració de la qualitat del projecte»; si persistix l'empat, la sol·licitud que haja obtingut més puntuació en el bloc I, «Criteris relacionats amb la capacitat de gestió i experiència de l'entitat sol·licitant», i si persistix l'empat, la sol·licitud que s'haja presentat en primer lloc, tenint en compte el dia i l'hora d'entrada en el registre telemàtic.  
  
  
Quinzé. Resolució  
1. La Resolució per la qual es concedisquen o deneguen les subvencions es publicarà en el Diari Oficial de la Generalitat i en la pàgina web de la Vicepresidència Segona i Conselleria de Serveis Socials, Igualtat i Habitatge, en la URL   
https://inclusio.gva.es/va/web/cooperacion/convocatorias.  
En la publicació es farà constar, almenys, la relació de sol·licitants per ordre de baremació, la quantitat subvencionada, número sense decimals, i el títol del projecte juntament amb la puntuació obtinguda.  
2. El termini màxim per a dictar i publicar la resolució serà de sis mesos des de la data de publicació de la convocatòria en el Diari Oficial de la Generalitat Valenciana. Transcorregut este termini sense que s'haja dictat i publicat la resolució, les peticions s'entendran desestimades per silenci administratiu, tot això sense perjudici que subsistisca l'obligació legal de l'Administració de resoldre expressament sobre la petició formulada.  
3. Així mateix, en la resolució es fixaran el termini i els requisits d'acceptació de la subvenció i, si és el cas, de la reformulació dels projectes. En defecte d'això, s'establix un termini de set dies hàbils des de la publicació de la resolució en el Diari Oficial de la Generalitat Valenciana. En cas que l'acceptació o la reformulació no es produïsca en el termini previst o no es tinguen en compte els requisits dels articles 42 i 43 de l'ordre de bases, com també si es produïx la renúncia a la subvenció per part de l'entitat beneficiària, la sol·licitud s'exclourà de la convocatòria, i es reunirà de nou la comissió de valoració d'acord amb el que establix l'article 39 de l'ordre de bases.  
  
4. Contra esta resolució, que posa fi a la via administrativa, es pot interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que es disposa en els articles 123 i 124 de l'LPAC, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
5. De conformitat amb el punt resolutiu tercer de la Resolució de 27 de setembre de 2023, de la vicepresidenta segona del Consell i consellera de Serveis Socials, Igualtat i Habitatge, sobre delegació de l'exercici de competències en determinats òrgans de la Vicepresidència Segona i Conselleria de Serveis Socials, Igualtat i Habitatge, correspon a la persona titular de la Secretària Autonòmica de Família i Serveis Socials la competència per a la concessió de les subvencions en matèria de cooperació al desenvolupament, en l'àmbit de la seua competència, i en matèria d'implementació i promoció de l'Agenda 2030 per al desenvolupament sostenible.  
  
Setzé. Règim de lliurament de pagament  
Una vegada rebut el document d'acceptació de la subvenció concedida, es podrà tramitar el lliurament del 100 per 100 de l'import de la subvenció concedida, per mitjà de transferència bancària en el compte designat per l'entitat beneficiària en la seua sol·licitud.  
De conformitat amb l'article 10.1.j de l'ordre de bases, l'entitat ha de comunicar a l'òrgan gestor, en el termini d'un mes des de la percepció de l'import de la subvenció, el compte bancari obert exclusivament per al projecte objecte de la subvenció i ingressar l'import en este compte.  
  
Desseté. Justificació de les subvencions  
1. La modalitat de justificació de les subvencions d'esta convocatòria és la de presentació de compte justificatiu amb aportació d'informe d'auditoria, prevista en el títol V de l'ordre de bases, per a aquelles subvencions l'import de les quals siga igual o superior als 60.000 euros. En el cas de les subvencions per import inferior a 60.000 euros, la modalitat de justificació és la de compte justificatiu simplificat, amb aportació dels justificants previstos en l'article 63 de l'ordre de bases.  
  
2. El termini de presentació de l'informe final serà de tres mesos, comptadors des de la data de finalització de l'execució del projecte, sense possibilitat d'ampliació.  
  
Dihuité. Obligacions de transparència i protecció de dades, i ús de les llengües oficials de la Comunitat Valenciana en l'edició dels materials  
  
1. En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, les entitats beneficiàries estan subjectes a les obligacions de transparència següents:  
  
a) Han de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan es troben en alguna de les situacions següents:  
1r) Que perceben durant el període d'un any ajudes o subvencions públiques en una quantia superior a 100.000 euros.  
2n) Que perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
  
3r) Que les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, han de publicar, en els termes previstos en els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep. Esta informació s'ha de publicar a partir de l'any següent a aquell en el qual s'hagen superat els llindars establits, i s'ha de mantindre publicada almenys durant quatre anys naturals.  
  
b) Sense perjudici de les obligacions previstes en l'apartat anterior, les entitats beneficiàries han de fer l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Vicepresidència Segona i Conselleria de Serveis Socials, Igualtat i Habitatge, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
c) Les entitats beneficiàries d'estes subvencions estan obligades a subministrar a l'entitat concedent, amb requeriment previ, tota la informació que siga necessària per al compliment de les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que haja sigut atés, l'òrgan que ha realitzat el requeriment podrà acordar, amb advertiment i audiència a la persona interessada previs, la imposició de multes coercitives en els termes previstos en l'article 5 de la Llei 1/2022.  
d) Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
2. De conformitat amb la legislació vigent en matèria de protecció de dades, les dades de caràcter personal proporcionades per les entitats interessades es tractaran per la Generalitat per a procedir a la tramitació de la sol·licitud a l'empara de la Llei 38/2003, de 17 de novembre, general de subvencions, i de la Llei 1/2015, de la Generalitat, d'hisenda pública, del sector públic instrumental i de subvencions.  
  
Les entitats poden exercir els drets d'accés, rectificació, cancel·lació, oposició, supressió, portabilitat i limitació del tractament davant la Vicepresidència Segona i Conselleria de Serveis Socials, Igualtat i Habitatge, que gestiona esta ajuda, així com reclamar, si és el cas, davant l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.  
  
3. Els documents publicats com a acció o resultat d'alguna actuació finançada, a més de contindre el logotip o nom de la Generalitat Valenciana com a finançador, han d'incloure el paràgraf següent, traduït a les llengües en què es publique el document: «Esta publicació ha sigut realitzada amb el suport financer de la Vicepresidència Segona i Conselleria de Serveis Socials, Igualtat i Habitatge. El contingut d'esta publicació és responsabilitat exclusiva de «NOM ENTITAT» i no reflectix necessàriament l'opinió de la Generalitat Valenciana».  
  
4. Prèviament a l'edició o publicació dels materials impresos o dels instruments de comunicació i difusió vinculats a les activitats del projecte, qualsevol que siga el tipus de suport utilitzat, estos s'han de remetre prèviament, amb prou antelació, a l'òrgan gestor, per a la seua autorització en l'ús de la imatge corporativa de la Generalitat Valenciana. En la pàgina web de l'òrgan gestor hi ha disponibles les instruccions per a la realització de publicacions i actes de difusió i divulgació. Igualment, els manuals corporatius d'estil per a l'ús de logotips de la Generalitat Valenciana estan disponibles en l'URL http://www.presidencia.gva.es/manuales-corporativos.  
5. Tots els documents impresos i els suports comunicatius de qualsevol tipus elaborats per a la difusió del projecte, la socialització i la comunicació de resultats han d'editar-se en les dues llengües oficials de la Comunitat Valenciana.  
6. Juntament amb l'informe final, s'ha de remetre a l'òrgan gestor una relació de tots els materials de difusió editables i materials didàctics produïts durant l'execució. L'òrgan gestor pot disposar d'estos materials per a la seua difusió gratuïta i amb menció expressa de l'entitat que els haja produït.  
  
Denové. Pla de control  
El pla de control d'esta convocatòria ha de ser aprovat per la Vicepresidència Segona i Conselleria de Serveis Socials, Igualtat i Habitatge amb caràcter previ a la seua execució i es realitzarà de conformitat amb el que s'establix en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions, i en l'article 67 de l'ordre de bases.  
  
Vinté. Clàusula de protecció de dades  
De conformitat amb la legislació vigent en matèria de protecció de dades, la informació de caràcter personal proporcionada per les entitats interessades serà utilitzada per la Generalitat per a procedir a la tramitació de la sol·licitud a l'empara de la Llei 38/2003, de 17 de novembre, general de subvencions, i de la Llei 1/2015, d'hisenda pública, del sector públic instrumental i de subvencions.  
La persona interessada té dret a sol·licitar l'accés, rectificació i supressió de les seues dades de caràcter personal, com també sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç següent: https://sede.gva.es/va/inicio/procedimientos'id\_proc=19111.  
Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en l'enllaç següent: https://sede.gva.es/va/inicio/procedimientos'id\_proc=22497; això sense perjudici de la possibilitat de reclamar davant l'Agència Espanyola de Protecció de Dades.  
  
Contra el que es disposa en esta resolució, que posa fi a la via administrativa, es pot interposar potestativament recurs de reposició davant el mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que es preveu en els articles 123 i 124 de l'LPAC, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
  
València, 29 de desembre de 2023.- La vicepresidenta segona del Consell i consellera de Serveis Socials, Igualtat i Habitatge: Susana Camarero Benítez.